Kau Cipta Kasih

Kau Cipta Kasih ialah sebuah siri drama televisyen Malaysia 2022 arahan Nazir Jamaludin, dibintangi oleh Uyaina Arshad, Nazim Othman dan Fify Azmi. Siri ini memulakan tayangan di TV3 di bawah Slot Samarinda pada 13 Januari 2022 menggantikan Saat Kau Takluk Cinta Ini.  Siri ini juga turut ditayangkan menerusi laman penstriman Disney+ Hotstar pada 12 jam awal sebelum penayangan di saluran yang dinyatakan.

Sinopsis 
Mengisahkan Samad (Sahronizam) dan Sabariah (Sherie Merlis) yang disatukan atas paksaan keluarga mereka. Perkahwinan paksa ini telah memudaratkan hubungan Sabariah dengan Samad. Sabariah membenci anak-anaknya kerana dia tidak mencintai Samad yang sering mengasarinya.

Idris (Nafiz Muaz) dilahirkan dengan kecacatan di kaki. Dia dibenci dan tidak diakui sebagai anak oleh Samad dan Sabariah. Dia dibesarkan oleh Opah Siah dan Atuk Mat setelah dibuang oleh ibu bapa sendiri.

Walaupun kaki tempang, Idris diajar berdikari dan bekerja sejak kecil. Dia seorang yang rajin bekerja, taat pada agama dan hormat kepada orang tua. Opah Siah telah menghadiahkan tanah ladang dan tapak rumah pusaka kepadanya.

Ramlah (Fify Azmi) seorang yang sangat bijak dan berpeluang untuk melanjutkan pelajaran ke luar negara atas bantuan Idris. Dia amat menyayangi Khadijah, kakak sulung kepada empat beradik ini yang menjaganya sejak kecil. Ramlah tidak pernah berputus harapan untuk merasa bahagia bersama ibu, ayah serta adik-beradiknya.

Hasnah (Amanda Amry), anak bongsu kepada pasangan Sabariah dan Samad sangat naif dan percaya bahawa Samad menyayanginya. Hasnah juga manja dengan Khadijah dan menganggapnya sebagai ibu.

Ketika di Tingkatan 5, Hasnah bercinta dengan rakan sekampungnya dan berkeras mahu berkahwin dengannya selepas SPM walaupun mendapat tentangan daripada Samad. Sabariah pula bersetuju dengan perkahwinan Hasnah kerana sudah tidak mahu menanggung anaknya itu.

Khadijah (Uyaina Arshad), anak sulung kepada Samad dan Sabariah sanggup berkorban dengan menggalas tanggungjawab menjaga adik-adiknya ketika usia masih muda. Khadijah sering menjadi mangsa kemarahan ibunya. Akibat satu kejadian, Khadijah telah dihalau keluar oleh ibunya walaupun Khadijah telah memberitahu apa yang sebenarnya telah berlaku.

Khadijah melarikan diri dan terjumpa dengan Afiq (Nazim Othman), anak kepada seorang usahawan yang berjaya. Sejak itu, perjalanan hidup Khadijah mula berubah. Adakah Khadijah (Uyaina Arshad), Idris (Nafiz Muaz), Ramlah (Fify Azmy) dan Hasnah (Amanda Amry) dapat menemui kebahagiaan selepas dihujani dengan pelbagai ujian dan cabaran dalam hidup mereka?

Pelakon

Pelakon utama 
 Uyaina Arshad sebagai Khadijah
 Nazim Othman sebagai Afiq 
 Fify Azmi sebagai Ramlah 
 Nafiz Muaz sebagai Idris 
 Amanda Amry sebagai Hasnah

Pelakon pembantu 
 Ikhram Juhari sebagai Haris
 Sahronizam Noor sebagai Samad
 Sherie Merlis sebagai Sabariah
 Nynaa Harizal sebagai Nelly
 Izuan Razali sebagai Rashid
 Norlia Ghani sebagai Opah Siah
 Numan Salleh sebagai Atuk Mat
 Raja Syahiran sebagai Faisal
 Mustapha Kamal sebagai Dato' Kamil
 Marissa Yasmin Mariam sebagai Datin Ruby
 Tash Yong sebagai Jarah
 Naim Shamsol sebagai Azmi
 Halimatussadiah Mohd Daud sebagai Nek Yam
 Dilla Ahmad sebagai Piah
 Maria Wati sebagai Limah
 Zalfa Zin sebagai Hamidah
 Trisha Ooi sebagai Sari
 Riena Amirah sebagai Liza
 Putri Iesya sebagai Khadijah (kecil)

Rujukan 

Drama adaptasi novel di Malaysia
Drama Melayu 2022